A BIZOTTSÁG HATÁROZATA
(2006. január 18.)
az egyes szarvasmarhaféléknél használt füljelző alkalmazására megállapított maximális időtartam meghosszabbításáról
(az értesítés a C(2006) 43. számú dokumentummal történt)
(EGT vonatkozású szöveg)
(2006/28/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről szóló, 2000. július 17-i 1760/2000/EK európai parlamenti és tanácsi rendeletre (1) és különösen annak 4. cikke (2) bekezdésére,
tekintettel a tagállamok által benyújtott kérelmekre,
mivel:
(1)
Az 1760/2000/EK rendelet alapján egyes tagállamok kérelmezték a szarvasmarhaféléknél használt füljelző alkalmazására megállapított maximális időtartam hat hónapra történő kiterjesztését, amennyiben az állatok tartása különleges körülmények között történik, valamint a terület sajátos természeti hátrányai és az állatok rendkívül agresszív viselkedése miatt nehéz vagy esetenként veszélyes a füljelző alkalmazása az állatok születését követő 20 napon belül.
(2)
A füljelző alkalmazására megállapított maximális időtartam meghosszabbítását ilyen körülmények között és bizonyos biztosítékok megléte esetén engedélyezni kell. Különösen szükség van annak biztosítására, hogy a szarvasmarhafélék adatbázisa által szolgáltatott információ minősége ne romoljon, és hogy azon szarvasmarhaféléket, amelyek esetében nem alkalmaztak füljelzőt, ne helyezzék át máshova.
(3)
A meghosszabbítást csak azon gazdaságok esetében lehet alkalmazni, amelyeknek ezt az érintett tagállam világosan meghatározott kritériumok alapján engedélyezte.
(4)
Mivel az e határozatban előírt intézkedéseket minden tagállam esetében alkalmazni kell, ezért a Spanyolország vonatkozásában egyedi intézkedéseket megállapító, a spanyol állományhoz tartozó egyes szarvasmarhaféléknél használt füljelző megállapított maximális alkalmazási időtartamának kiterjesztéséről szóló, 1998. október 12-i 98/589/EK bizottsági határozatot (2) hatályon kívül kell helyezni.
(5)
Az e határozatban előírt intézkedések összhangban vannak az Európai Mezőgazdasági Orientációs és Garanciaalap bizottságának véleményével,
ELFOGADTA EZT A HATÁROZATOT:
1. cikk
A füljelző alkalmazására megállapított időtartam meghosszabbításának engedélyezése
A tagállamok a nem tej előállítására szánt anyatehenek borjai vonatkozásában engedélyezhetik gazdaságok számára az 1760/2000/EK rendelet 4. cikke (2) bekezdésének első albekezdésében a füljelző alkalmazására megállapított maximális időszak hat hónapra történő meghosszabbítását, feltéve hogy az e határozat 2-5. cikkében megállapított feltételek teljesülnek.
2. cikk
Az engedély megadásának feltételei
(1) A tagállamok az 1. cikkben meghatározottak alapján engedélyt adhatnak, amennyiben meggyőződtek arról, hogy a következő feltételek teljesülnek:
a)
a gazdaság szabadtartású gazdaság, ahol az anyateheneket külterjes tartási feltételeknek megfelelően tenyésztik;
b)
azon terület, ahol az állatokat tartják, jelentős természeti hátrányokkal rendelkezik, amelyek következtében az állatok alig kerülnek az emberekkel fizikai kapcsolatba;
c)
az állatok nincsenek hozzászokva az emberekkel való rendszeres érintkezéshez, és rendkívül agresszíven viselkednek;
d)
a füljelző alkalmazásakor minden borjú anyját egyértelműen meg lehet állapítani.
(2) A tagállamok további feltételeket állapíthatnak meg, különösen az 1. cikkben megállapított engedélyek különös földrajzi régiókra vagy egyedi fajtákra való korlátozása céljából.
(3) A tagállamok értesítik a Bizottságot, ha ezt a határozatot alkalmazzák, és tájékoztatják minden olyan további feltételről, amelyet a (2) bekezdéssel összhangban határoznak meg.
3. cikk
A füljelző alkalmazása
Az 1. cikkben említett engedélyt megkapó gazdaságokon a füljelzőket legkésőbb akkor kell alkalmazni, amikor a borjú:
-
eléri a hat hónapos kort,
-
elválasztják az anyatehéntől,
-
elhagyja a gazdaságot.
4. cikk
Számítógépes adatbázis
(1) Az illetékes hatóság rögzíti az 1760/2000/EK rendelet 5. cikkében meghatározott, szarvasmarhákra vonatkozó számítógépes adatbázisba az e határozat 1. cikkében előírt engedélyeket azon gazdaságok vonatkozásában, amelyek azokat megkapták.
(2) Az állattartók az 1760/2000/EK rendelet 7. cikkének (1) bekezdésével összhangban minden egyes állat születéséről való jelentéssel egy időben tájékoztatják az illetékes hatóságot minden olyan állatról, amely esetében e határozat alapján még nem alkalmaztak füljelzőt.
(3) Az illetékes hatóság „füljelzővel nem ellátott” állatként vesz fel a szarvasmarhák számítógépes adatbázisába minden olyan állatot, amelyek esetében születésük időpontjában nem alkalmaztak füljelzőt.
5. cikk
Ellenőrzések
Az illetékes hatóság minden évben legalább egyszer vizsgálat céljából látogatást tesz minden egyes gazdaságban, amely az 1. cikk alapján engedélyt kapott. Visszavonja az engedélyt, ha a 2. cikkben említett feltételek már nem teljesülnek.
6. cikk
Hatályon kívül helyezés
A 98/589/EK határozat hatályát veszti.
7. cikk
Címzettek
Ennek a határozatnak a tagállamok a címzettjei.
Kelt Brüsszelben, 2006. január 18-án.